กองทุนอสังหาฯบ้านแสนสิริเลิกกองทุน15ก.ย.
บลจ.ไอเอ็นจี เผยแสนสิริ ใช้สิทธิซื้อทรัพย์สินคืนจากกองทุน วงเงินรวม 850 ล้านบาท&nbsp; เดินหน้ายกเลิกกองทุน 15 ก.ย.และเพิกถอนจากตลาดหุ้นในวันถัดไป
24 ส.ค. 2553

บลจ.ไอเอ็นจี เผยแสนสิริ ใช้สิทธิซื้อทรัพย์สินคืนจากกองทุน วงเงินรวม 850 ล้านบาท  เดินหน้ายกเลิกกองทุน 15 ก.ย.และเพิกถอนจากตลาดหุ้นในวันถัดไป
นายสิทธิชัย  จิตรตั้งตรง ผู้ช่วยกรรมการผู้จัดการ บริษัทหลักทรัพย์จัดการกองทุน ไอเอ็นจี (ประเทศไทย) ในฐานะบริษัทจัดการของกองทุนรวมอสังหาริมทรัพย์บ้านแสนสิริ (SIRIPF) เปิดเผยว่า กองทุนได้ใช้สิทธิเรียกให้ บริษัท แสนสิริ (SIRI) รับซื้อทรัพย์สินคืน (Put Option) ของกองทุน ในราคารวมทั้งสิ้น 850 ล้านบาทเมื่อครบกำหนด 5 ปี นับจากวันที่กองทุนลงทุนในทรัพย์สินดังกล่าว (ลงทุนวันที่ 12 ก.ย.2548 ครบกำหนดวันที่ 13 ก.ย.2553) 
ทรัพย์สินที่กองทุนเรียกให้แสนสิริรับซื้อคืนประกอบไปด้วยที่ดินพร้อมบ้านพักอาศัยรวมทั้งเฟอร์นิเจอร์และอุปกรณ์ตกแต่งจำนวน 25 หลังของโครงการบ้านแสนสิริ - สุขุมวิท 67 มูลค่า 850 ล้านบาท ซึ่งกองทุนได้ลงทุนไว้ทั้งหมดโดยการดำเนินการดังกล่าวเป็นไปตามที่ระบุไว้ในหนังสือชี้ชวนและผ่านมติที่ประชุมผู้ถือหน่วยลงทุนเมื่อวันที่ 3 มี.ค.2553 
บริษัทในฐานะบริษัทจัดการของกองทุนขอแจ้งผู้ลงทุนทุกท่านทราบว่า บริษัทฯ จะทำการเลิกกองทุนดังกล่าวในวันที่ 15 ก.ย.2553 และจะดำเนินการแต่งตั้งผู้ชำระบัญชีขึ้นทำหน้าที่ในการชำระบัญชีของกองทุนและดำเนินการจัดสรรเงินและทรัพย์สินอื่น (ถ้ามี) ที่เหลือจากการชำระบัญชีของกองทุนเพื่อเฉลี่ยคืนให้แก่ผู้ถือหน่วยลงทุนทุกรายที่มีรายชื่อปรากฏในสมุดทะเบียนผู้ถือหน่วยลงทุน ณ วันเลิกกองทุน ภายหลังจากชำระบัญชีเสร็จสิ้นต่อไป
ทั้งนี้ จะกำหนดวันปิดสมุดทะเบียนผู้ถือหน่วยลงทุนเพื่อกำหนดรายชื่อผู้มีสิทธิได้รับเงินเฉลี่ยคืนจากการเลิกกองทุน ในวันที่ 15 ก.ย.2553 และเพื่อให้สอดคล้องกับระบบการชำระราคาและส่งมอบหลักทรัพย์ของตลาดหลักทรัพย์แห่งประเทศไทย บริษัทฯ จึงขอให้ตลาดหลักทรัพย์ฯ สั่งห้ามการซื้อหรือขาย SIRIPFตั้งแต่วันที่ 10 ก.ย.-15 ก.ย.2553 โดยกำหนดให้มีการซื้อขายหน่วยลงทุนในตลาดหลักทรัพย์ในวันสุดท้ายในวันที่ 9 ก.ย.2553 และเพิกถอนหน่วยลงทุนออกจากตลาดหลักทรัพย์ในวันที่ 16 ก.ย.2553